**НАРЕДБА ЗА ТЪРГОВСКАТА ДЕЙНОСТ НА ТЕРИТОРИЯТА**

**НА**

**ОБЩИНА ЗЛАТИЦА**

**Глава първа**

**ОБЩИ ПОЛОЖЕНИЯ**

**Чл. 1. (1)** С тази наредба се уреждат реда и условията за осъществяване на търговска дейност на територията на Община Златица.

**(2)** Целта на тази наредба е да осигури защита на потребителите, условия за лоялна конкуренция, както и опазване на обществения ред и спокойствието на гражданите.

 **Чл. 2.** С тази наредба се въвежда:

 **1.** регламент за работно време за стационарните търговски обекти;

**2.** разрешителен режим за ползване на място за извършване на търговия на открито върху терени общинска собственост и за разполагане на преместваеми съоръжения пред стационарни търговски обекти.

 **Чл. 3. (1)** Търговски обекти по смисъла на тази наредба са:

  **1.** обекти за търговия с хранителни стоки;

 **2.** обекти за търговия с нехранителни стоки;

 **3.** заведения за хранене и развлечения по смисъла на Закона за туризма;

 **4.** обекти за услуги.

 **5.** игрални зали за хазартни игри;

 **6.** складове за търговия на едро;

**(2)** Търговски обекти може да бъдат и преместваеми съоръжения, по смисъла на Наредбата за реда и условията за поставяне на преместваеми съоръжения на територията на община Златица, в които се извършва търговска дейност.

**Чл. 4.** Търговски обекти могат да се разкриват и стопанисват от физически или юридически лица, имащи право да извършват търговска дейност, съгласно действащото законодателство.

**Глава втора**

**ИЗВЪРШВАНЕ НА ТЪРГОВСКА ДЕЙНОСТ В СТАЦИОНАРНИ ОБЕКТИ НА ТЕРИТОРИЯТА НА ОБЩИНА ЗЛАТИЦА**

**Раздел I**

**РЕД И УСЛОВИЯ ЗА ЗАЯВЯВАНЕ НА РАБОТНО ВРЕМЕ**

**Чл. 5. (1)** При упражняване на търговска дейност в стационарен обект физическите и юридически лица заявяват работното време на обекта в общинската администрация по местонахождението му.

**(2)** Заявлението за работно време на обекта се подава до кмета на общината, при започване дейността на обекта, както и при промяна на работното време.

 **(3)** В заявлението се посочва:

**1.** данни за търговеца: фирма, ЕИК/БУЛСТАТ, седалище и адрес на управление, адрес за кореспонденция, телефон и e-mail за контакт;

 **2.** вид и наименование на търговския обект;

  **3.** адрес на търговския обект;

  **4.** обектът се намира/не се намира в жилищна сграда;

 **5.** обектът отстои/не отстои на повече от 30 метра от жилищна сграда.

 **6.** заявено работна време

**(4)** Към заявлението задължително се прилага становище на Регионална здравна инспекция – София област относно спазване на граничните стойности на показателите за шум, определени с Наредба № 6 от 26 юни 2006 г. за показателите за шум в околната среда, отчитащи степента на дискомфорт през различните части на денонощието, граничните стойности на показателите за шум в околната среда, методите за оценка на стойностите на показателите за шум и на вредните ефекти от шума върху здравето на населението.

**Чл. 6. (1)** Работно време на търговските обекти, находящи се в жилищни сгради в режим на етажна собственост може да бъде зимен период не по-рано от 07:00ч. и не по-късно от 22:00 ч., летен период не по-рано от 06:00ч. и не по-късно от 23:00ч., а за нежилищни сгради – от 06:00 до 23:00 часа, като се определя от лицата, осъществяващи търговска дейност.

**(2)** Обектите в нежилищни сгради могат да упражняват своята дейност след 23:00 часа само след получаване на Разрешение за удължено работно време, издадено от кмета на община Златица или упълномощено от него лице, при условия и ред, посочени в настоящата Наредба.

**(3)** Обектите, разположени в жилищни сгради с режим на етажна собственост, могат да упражняват своята дейност след 22:00 само след получаване на Разрешение за удължено работно време, издадено от кмета на Община Златица или упълномощено от него лице, при условия и ред, посочени в настоящата Наредба и съгласие на 50% + 1 от собствениците, включително съгласието на всички непосредствени съседи.

**(4)** Обявеното работно време е задължително за търговеца. След изтичане на разрешеното работно време обектът трябва да е прекратил всякаква дейност по почистване, зареждане и обслужване.

**Чл. 7. (1)** Подадените заявления и приложените към тях документи се разглеждат в 3-дневен срок от датата на постъпването им и при констатирано съответствие с изискванията по чл. 5 и 6 се издава удостоверение.

**(2)** При констатирана непълнота или нередовност на представените документи писмено се уведомява заявителя и се определя 7 -дневен срок от получаването на уведомлението за отстраняването им.

**(3)** Ако в указания срок по ал. 2 непълнотите и/или нередовностите не бъдат отстранени, кметът на общината, отказва издаването на удостоверение.

**(4)** Отказът по ал. 3 може да се обжалва по реда на АдминистративноПроцесуалния кодекс.

**(5)** Издадените удостоверения се вписват в нарочен регистър от служител/работник отдел „Търговия“.

 **Чл. 8. (1)** По искане на търговеца, за определен ден, кметът на общината може да удължи, определеното работно време на обекта, съобразно условията съгласно разпоредбите в Наредба за опазване на обществения ред на територията на община Златица.

**(2)** Кметът може със заповед едностранно да промени работното време, ако в рамките на една година са констатирани:

 **1.** две или повече жалби от граждани за наднормени нива на шум;

 **2.** два или повече случая на неспазване на работното време, установени по надлежния ред от органите на РУ на МВР – Пирдоп.

**(3)** Разрешение за удължено работно време на търговски обект не се издава за срок от 1 (една) година при две или повече влезли в сила наказателни постановления за нарушения разпоредбите на Наредбата за опазване на обществения ред на територията на Община Златица и чл. 6, ал. 4 на настоящата наредба.

**(4)** Отказът по ал. 3 може да се обжалва по реда на Административнопроцесуалния кодекс.

**(5)** Промените в работното време на обекта се отбелязват в регистъра по чл. 7, ал. 5/регистър на удълженото работно време.

**Чл. 9.** Не се допуска експлоатация на маси и столове за консумация на открито пред обекти преди 07:00 ч. и след 23:00 ч.

**Раздел II**

**ОБЩИ ИЗИСКВАНИЯ ПРИ УПРАЖНЯВАНЕ НА ТЪРГОВСКА ДЕЙНОСТ НА ТЕРИТОРИЯТА НА ОБЩИНА ЗЛАТИЦА**

**Чл. 10. (1)** На видно място в близост до входа на търговския обект задължително се поставя информация за:

 **1.** фирмата, седалището и адреса на управление на търговеца;

 **2.** работното време на търговския обект;

  **3.** имената на управителя на обекта с телефон за контакт.

 **(2)** Информацията по ал. 1 се предоставя на български език, а за местата за настаняване и заведенията за хранене и развлечения и на английски език.

  **Чл. 11.** При упражняване на търговската си дейност, търговците са длъжни:

**1.** да обявяват цените на предлаганите стоки и услуги в левове за съответната мерна единица или за брой като обявените цени трябва да бъдат недвусмислени, лесно разбираеми и да не въвеждат потребителите в заблуждение;

**2.** да издават документ за извършената продажба съгласно изискванията на действащата нормативна уредба;

**3.** да държат на разположение и предоставят на контролните органи следните документи, в зависимост от предмета си на дейност:

 **а)** удостоверение за работно време на търговския обект;

 **б)** удостоверение за категория на туристическия обект по Закона за туризма;

 **в)** документ за произхода на стоките;

**г)** разрешение за ползване на място/терен общинска собственост за извършване на търговия на открито;

**д)** документ за платена такса за ползване на място/терен общинска собственост за извършване на търговия на открито;

**е)** удостоверение за регистрация на обект за търговия на дребно с храни, издаден от Областна дирекция по безопасност на храните – София област;

**ж)** документи, изискуеми от специални нормативни актове, лицензии, разрешителни и други, в зависимост от предмета на дейност.

 **4.** да поддържат чистотата на прилежащата на търговския обект територия;

**5.** да следят за спазване на обществения ред, сигурността и спокойствието на гражданите;

**6.** да не използват аудио и аудиовизуална техника, която смущава спокойствието на гражданите;

**7.** да спазват всички нормативни актове, имащи отношение към извършваната от тях дейност.

  **Чл. 12. (1)** На територията на община Златица се забранява:

**1.** търговията с и използването на пиротехнически изделия в нарушение на разпоредбите на Закона за оръжията, боеприпасите, взривните вещества и пиротехническите изделия;

 **2.** продажбата на стоки с неустановен произход;

**3.** продажбата и сервиране на алкохолни напитки, тютюн и тютюневи изделия на лицата под 18 лицата;

**4.** продажбата на алкохолни напитки, тютюн и тютюневи изделия на територията на детски, учебни и здравни заведения.

**(2)** При провеждане на масови, обществени и спортни прояви, при необходимост, кметът на общината определя зони и часови граници, в които не се разрешава продажбата на алкохолни напитки.

**Глава трета**

**ТЪРГОВИЯ НА ОБЩИНСКИТЕ ПАЗАРИ И ТЪРГОВИЯ НА ОТКРИТО ВЪРХУ ТЕРЕНИ ОБЩИНСКА СОБСТВЕНОСТ**

**Раздел I**

**ТЪРГОВИЯ НА ОБЩИНСКИТЕ ПАЗАРИ**

**Чл. 13. (1)** Общинските пазари са специално обособени места, на които се извършва търговска дейност на дребно със:

**1.** селскостопански продукти/храни, от групите, посочени в удостоверението за регистрация на пазара, издадено от Областна дирекция по безопасност на храните – София област, по реда на Закона за храните;

 **2.** хранителни стоки при спазване на санитарно-хигиенните изисквания;

**3.** цветя, семена, посадъчен материал, инвентар и други стоки за земеделското производство;

  **4.** диворастящи плодове, билки и гъби;

 **5.** промишлени стоки, включително употребявани, но годни за ползване;

 **6.** други съпътстващи стоки и услуги.

**(2)** На територията на общинските пазари могат да бъдат разполагани само, регистрирани по реда на Закона за храните, преместваеми обекти за приготвяне и предлагане на храна като колички, каравани, кемпери и други.

  **(3)** Общинските пазари са организирани на терени общинска собственост.

 **Чл. 14.** Пазарите на територията на община Златица може да са:

 **1.** съобразно градоустройствения им статут:

 **а)** с постоянен статут – разкрити върху имоти, отредени за пазар по реда на Закона за устройство на територията;

**б)** с временен статут – разкрити за определен период от време върху имоти, които не са отредени за пазар.

 **2.** съобразно предназначението им:

 **а)** универсални;

 **б)** специализирани;

 **3.** съобразно срока на съществуването им:

 **а)** безсрочни;

  **б)** за определен срок;

 **в)** в определен ден от седмицата.

 **4.** панаири, събори и празници.

**Чл. 15. (1)** Общински пазари с постоянен статут се разкриват с решение на Общински съвет след проучване и установяване на необходимостта от тях и възможностите за изграждането им.

**(2)** Общинските пазари с временен статут, за определен срок, в определен ден от седмицата и терените, върху които се организират панаири, събори и празници се откриват със заповед на кмета на община Златица.

 **Чл. 16.** Търговска дейност на общинските пазари може да се извършва от:

 1. лица – търговци по смисъла на чл. 1 от Търговския закон;

 **2.** физически и юридически лица, регистрирани като земеделски стопани по Закона за подпомагане на земеделските производители;

 **3.** занаятчии, регистрирани по реда на Закона за занаятите;

  **4.** лица, упражняващи свободни професии.

 **Чл. 17.** Търговците на общинските пазари са длъжни:

**1.** да продават стоки, снабдени с всички сертификати за произход, качество и безопасност и отговарящи на всички нормативни изисквания относно етикирането;

**2.** да притежават всички изисквани от нормативните актове разрешителни, лицензи и други, свързани с ползването на обекта и упражняваната от тях търговска дейност;

**3.** да използват технически изправни и проверени, съгласно Закона за измерванията, уреди за измерване на предлаганата продукция;

**4.** да предоставят на потребителите информация за предлаганите стоки, техните цени и за лицата, извършващи търговска дейност, в съответствие със Закона за защита на потребителите;

**5.** да държат на разположение и предоставят при поискване от контролните органи документите по т. 1 и т. 2;

**6.** да опазват материално-техническата база на пазара и да възстановяват причинените от тях вреди;

**7.** да спазват реда и хигиената на пазара и след приключване на работата си за деня да почистват заеманите места;

 **8.** да почистват от сняг и лед заеманите места и околното им пространство;

**9.** при контакта си с клиенти и длъжностни лица да имат поведение, отговарящо на морално-етичните норми.

 **Чл. 18.** На общинските пазари се забранява:

 1. ползването на местата за търговия без платена такса;

**2.** преотдаването и/или преотстъпването от търговците на местата за търговия на трети лица;

**3.** търговията със стоки и услуги, чиято продажба нарушава действащите закони или са в разрез с добрите нрави, включително фалшиви продукти, маркирани по начин, който може да заблуди клиентите относно техния произход, количество, качество и съставки;

**4.** предлагането на храни, различни от посочените в удостоверението за регистрация на пазара, издадено по реда на Закона за храните от Областна дирекция по безопасност на храните – София област;

 **5.** нарушаването на обществения ред и безопасността на гражданите;

 **6.** изхвърлянето на отпадъци на неотредените за това места.

**Чл. 19.** За ползване на местата за търговия търговецът заплаща такса за заета площ на ден или на месец, съгласно Наредбата за определяне и администриране на местните такси и цени на услуги на територията на Община Златица. Таксата се събира на място от длъжностни лица от общинската администрация.

**Раздел II**

**ТЪРГОВИЯ НА ОТКРИТО ВЪРХУ ТЕРЕНИ ОБЩИНСКА СОБСТВЕНОСТ**

**Чл. 20.** Търговия на открито е търговия на дребно върху терени общинска собственост – паркове, тротоари, площади, улични платна и други.

**Чл. 21. (1)** На територията на Община Златица не могат да бъдат предмет на търговия на открито:

 **1.** стоки, които поради този начин на предлагане могат да бъдат опасни за здравето;

**2.** лекарства, лекарствени материали и продукти, медико-санитарни и хигиенни материали;

 **3.** петролни продукти и дериватите им;

 **4.** стоки, за които е предвидена забрана в друг нормативен акт.

**(2)** При продажба на плодове и зеленчуци на търговците в първа търговска зона се забранява предлагането на стоки от чували, кашони и друг амбалаж, поставени на земята.

**Чл. 22.** При упражняване на търговия на открито, търговците са длъжни да спазват разпоредбите на действащото законодателство за съответната дейност.

**Чл. 23.** Търговия на открито върху общински терени се извършва въз основа на разрешение за ползване на общинско място/терен, издадено от кмета на общината , на чиято територия ще се извършва дейността.

**Чл. 24. (1)** Разрешението по чл. 23 се издава въз основа на заявление (по образец), подадено до кмета на общината на чиято територия ще се извършва дейността.

 **1.** В заявлението се посочват следните данни:

**а)** наименование (фирма) на лицето, ЕИК/БУЛСТАТ, седалище и адрес на управление, адрес за кореспонденция, телефон и адрес на електронна поща, ако разполага с такава;

  **б)** точен адрес и размер на използваната площ;

 **в)** вид на извършваната търговска дейност;

  **г)** срок за ползване на мястото/терена;

 **д)** работно време.

 **2.** Към заявлението се прилагат:

**а)** декларация за регистрация в Търговския регистър и Регистъра на юридическите лица с нестопанска цел към Агенция по вписванията (по образец) или други документи, на основанието на които лицето има право по силата на друг закон да извършва стопанска дейност, включително по законодателството на друга държавачленка на Европейския съюз, и на държава-страна по Споразумението на Европейското икономическо пространство, или на Конфедерация Швейцария;

**б)** схема за разполагане на преместваемите съоръжения, заверена от главния архитект на общината, съгласно чл.7 ал.1 и чл.16 от НПОЕТОЗ;

**в)** разрешение за поставяне на преместваеми съоръжения, по смисъла на чл.28, 32 от Наредбата за преместваеми обекти и елементи на територията на Община Златица

 **г)** нотариално заверено пълномощно, когато заявлението се подава от пълномощник.

**(2)** В случай, че за едно и също място има повече от един кандидат, при избора се прилагат следните критерии:

**1**.собственик или стопанисващ обекта, пред който се иска разрешително за ползване на терен

 **2.** търговец, с адрес на управление на територията на Община Златица.

 **3.** търговец, добросъвестно ползвал мястото/терена в предходни периоди;

 **4.** производител на български стоки;

 **5.** по реда на постъпване на заявлението

**Чл. 25. (1)** Подадените заявления и приложените към тях документи се разглеждат в 14-дневен срок от датата на постъпването им.

**(2)** В случай на констатирана непълнота или нередовност на представените документи по ал. 1 заявителят се уведомява писмено и се определя 7-дневен срок от получаване на уведомлението за отстраняването им. Срокът по ал. 1 спира да тече до датата на отстраняване на непълнотата и/или нередовността.

**(3)** Ако в указания срок по ал. 2 непълнотите и/или нередовностите не бъдат отстранени, кметът на общината или кметът на кметството, на чиято територия ще се извършва дейността, не издава разрешение.

**(4)** Кмета на общината, на чиято територия се извършва дейността, не издава разрешение при неспазване на условията от тази Наредба.

**Чл. 26.** Разрешение за ползване на общинско място/терен за извършване на търговия на открито се издава за срок до 1 (една) година.

**Чл. 27.** Издадените разрешения се вписват в регистър „Търговия на открито на терени общинска собственост“ от упълномощено от кмета на общината или кмета на кметството длъжностно лице.

**Чл. 28.** В случай на промяна на обстоятелствата, посочени в разрешението, търговецът е длъжен в 7-дневен срок от настъпването им да информира кмета на общината, който издава ново актуализирано разрешение, което се вписва в регистъра по чл. 27. При получаване на новото разрешение предишно издаденото се връща, за което се съставя предавателно-приемателен протокол.

**Чл. 29. (1**) За ползването на общинско място/терен за извършване на търговия на открито, както и за разполагане на преместваеми съоръжения за търговски и други обслужващи дейности, се заплаща такса съгласно Наредбата за определяне и администриране на местните такси и цени на услуги на територията на Община Златица.

**(2)** Таксите се плащат при издаване на разрешението като когато мястото/теренът се ползва повече от месец, таксите се плащат месечно, но не по-късно от 5-то число на месеца, за който се отнасят.

**(3)** Таксите се заплащат в определените размери, независимо от това колко време през деня или месеца е заето мястото/терена.

**(4)** Неплатените в срок такси се събират заедно с лихвите по Закона за лихвите върху данъци, такси и други подобни държавни вземания.

**Чл. 30.** При провеждането на обществени, културни, спортни и други мероприятия от общоградски характер, или по време на празници кметът на общината по своя преценка, може да разреши възмездно или безвъзмездно ползване на място/терен за извършване на търговия на открито.

**Чл. 31. (1)** Органът, издал разрешението за извършване на търговия на открито може да го прекрати със заповед:

 **1.** когато мястото/терена не се използва в съответствие с издаденото разрешение;

 **2.** когато мястото/терена не се използва от лицето, на което е предоставено;

 **3.** когато обществени нужди налагат това;

 **4.** по искане на лицето, на което е издадено;

 **5.** при нарушения на разпоредбите на НООРТОЗ

 **6.** при неплащане на дължимата такса за ползване повече от един месец.

**(2)** Искането по ал. 1, т. 4 се подава не по-късно от 3 (три) дни преди датата на прекратяване.

 **(3)** Прекратяването се вписва в регистъра по чл. 27.

**(4)** Заповедта по ал. 1 се изпраща на заявителя и подлежи на обжалване по реда на Административно процесуалния кодекс. Обжалването не спира изпълнението.

**(5)** Търговецът е длъжен да освободи заеманото място/терен общинска собственост в срока, посочен в заповедта по ал. 1, съответно с изтичането срока на разрешението.

**(6)** При неосвобождаването на терен общинска собственост в срока по ал. 5 или при използването на терен общинска собственост без надлежно издадено разрешение, същият се изземва по реда на Закона за общинската собственост, а когато търговската дейност се извършва в преместваеми съоръжения, премахването им става по реда на Закона за устройство на територията.

**Глава четвърта**

**КОНТРОЛ И САНКЦИИ**

**Чл. 32. (1)** Контролът по спазването на разпоредбите на тази наредба се осъществява от кмета на Община Златица, служители на Районно управление на МВР – Пирдоп и представител на ОбА, определен със заповед на кмета или съгласно Длъжностна характеристика.

**(2)** Проверки се извършват от служители на общинската администрация, упълномощени със заповед от лицата по ал. 1.

**(3)** Проверките по спазването на работното време се извършват от упълномощени от кмета длъжностни лица и служители на РУ на МВР- Пирдоп.

**Чл. 33. (1)** Лицата по чл. 32 при осъществяване на контролните си правомощия имат право:

  **1.** на свободен достъп в търговските обекти;

 **2.** да изискват необходимите документи във връзка с осъществявания от тях контрол;

**3.** да привличат експерти в съответната област, когато проверката е особено сложна и изисква специални знания;

 **4.** да съставят актове за установяване на административни нарушения.

 **(2)** Лицата по чл. 32 са длъжни да:

 **1.** установяват точно фактите при извършвания от тях контрол;

**2.** опазват служебната, производствената и търговската тайна, да не разгласяват данни от проверките преди тяхното приключване, както и да не използват информацията от проверката извън предназначението й;

**3.** уведомяват съответния специализиран орган за контрол в случаите, когато смятат, че е налице нарушение на друг нормативен акт.

**(3)** Наказателните постановления за нарушения на разпоредбите на тази наредба се издават от кмета на Община Златица или от негов заместник въз основа на акт за установяване на административно нарушение, съставен от длъжностните лица по тази наредба.

**Чл. 34. (1)** За нарушения разпоредбите на тази наредба виновните физически лица се наказват с глоба в размер от 100 лв. до 1 000, а на едноличните търговци и юридическите лица се налага имуществена санкция в размер от 500 лева до 5 000 лева.

**(2)** При повторно нарушение – глоба в двоен размер от размера на глобата при първото нарушение - за физически лица, а за еднолични търговци и юридически лица – имуществена санкция в двоен размер от размера на глобата при първото нарушение

**(3)** При констатирани нарушения по продажба на селскостопански продукти/храни, различни от групите, посочени в удостоверението за регистрация на пазара, издадено от Областна дирекция по безопасност на храните – София област, по реда на Закона за храните, търговците са длъжни да освободят мястото на общинския пазар. При неосвобождаване на мястото,същото се изземва от служители на общинска администрация, със съдействието на служители на Районно управление на МВР – Пирдоп.

**Чл. 35**. За образуване на административно-наказателни производства за нарушения на тази наредба, съставяне на актове, издаване, връчване и обжалване на наказателните постановления и тяхното изпълнение се прилагат разпоредбите на Закона за административните нарушения и наказания.

**ДОПЪЛНИТЕЛНИ РАЗПОРЕДБИ**

 **§ 1**. По смисъла на тази наредба:

 **1.** „Стока“ е вещ по смисъла на § 13, т. 13 от Закона за защита на потребителите.

 **2.** „Услуга“ е дейност по смисъла на § 13, т. 14 от Закона за защита на потребителите.

**3.**  „Амбулантна търговия“ е дейност по смисъла на Закона за защита на потребителите.

 **4.** „Търговец“ е лице по смисъла на § 13, т. 2 от Закона за защита на потребителите.

**5.** „Заведения за хранене и развлечения“ са обектите по чл. 3, ал. 2, т. 2 от Закона за туризма.

**6.** „Обществена нужда“ е необходимост от провеждане на мероприятия от обществена значимост за населението на Община Златица, свързана със строителни, ремонтни, стопански, административни и други дейности, обществена сигурност, обществена безопасност, обществено здраве, опазване на околната среда, опазване на националното, историческото и културно наследство и други.

 **7.** „Урбанизирани територии“ са населените места и селищните образувания.

**8.** „Повторно“ е нарушението, извършено в едногодишен срок от влизането в сила на акта, с който на нарушителя е наложено наказание за същото по вид нарушение.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Тази Наредба се издава на основание чл.21 ал.2 вр. с чл.21 ал.1 т.23 от Закона за местното самоуправление и местната администрация, във връзка с чл. 72 и чл. 80 от Закона за местните данъци и такси , чл.191 от Закона за защита на потребителите, чл.2 и §4 от ПЗР на Закона за ограничаване на административното регулиране и административен контрол върху стопанската дейност, чл. 30 от Закона за тютюна и тютюневите изделия, чл. 22 от Закона за защита от шум в околната среда, чл.76 ал.3 от АПК, чл.8 от ЗНА.

**§ 2.** Издадените до влизането в сила на наредбата разрешения за ползване на терени общинска собственост за извършване на търговия на открито са валидни до края на посочения в тях срок.

**§ 3.** Лицата, извършващи търговска дейност на територията на Община Златица, са длъжни да приведат дейността си в съответствие с изискванията на наредбата в 6- месечен срок от датата на влизането й в сила.

**§ 4**. Всички започнати производства до датата на влизане в сила на тази наредба се довършват по реда, предвиден в нея.

**§5.** Образците на заявленията и документите, издавани от общината се утвърждават от Кмета на Община Златица.

**§ 6**. Тази наредба и приложенията към нея се довеждат до знанието на населението чрез публикуване на интернет страницата на Община Златица.

**§ 7.** Наредбата е приета от Общински съвет – Златица с Решение № 271 по протокол № 34 от 30.12.2021 г. и влиза в сила от 24.01.2022 г.

**§ 8.** За неуредените в тази Наредба въпроси се прилага действащото законодателство на Република България.

 **ПРЕДСЕДАТЕЛ**

 **НА ОбС – ЗЛАТИЦА**

 **/инж. Любомир Цветков/**

|  |
| --- |
|  |